NOVINKY zo škôlky
Každý deň v našej škôlke zažívame niečo nové a neopakovateľné. S tými deťmi je veru zábava. Opakujú, čo počujú: ježkovééé oči, jéééminééé, dominééé, krupicaaa palicaaa, ....
Vždy na začiatku roka učíme deti, ako sa majú v triede správať, ktoré pravidlá majú dodržiavať.
Keď si ráno zacvičíme, deti si obujú papučky a chystajú sa umývať si ruky pred jedlom. Pani učiteľka ich motivuje pesničkou  - Ide, ide vláčik, ide, ide vlak, poďte milé deti doňho nasadať. Deťom obúvanie trošku trvá, a tak už niektoré čakajú nastúpené v zástupe pri kúpeľňových dverách ( akože vo vláčiku ) a pani učiteľka spieva pieseň dokola a hovorí:
„No poď Janko, rýchlo do vláčika, lebo vláčik už odchádza.“
Janko na to odpovie: „ Áaale ja nechcem ísť vláčikom.“ a pani učiteľka: „ A prečooo?“
Janko: „Jaaa by som chcel ísť radšej pešo.“
Deti sa ráno vždy dobre vyhrajú, aby potom mohli tvoriť, kresliť, spievať....
V rannom kruhu  povedia plyšovej Myške Eliške – čo robili doma. Kým Myška Eliška prejde od prvého dieťaťa k poslednému, je celá domačkaná. A zrazu jej nebolo. 
Pýtame sa detí: „A kde je Myška?“ Anička hovorí: „ Erikaaa ju zobrala domov zašiť.“
Poobede sa deti hrali a odlomili plastové  koliesko na boxe. Prišla Katka za pani učiteľkou a hovorí: „ Zašiješ tooo?“ ( plastové koliesko)
Deti z našej materskej školy získavajú nové informácie a vedomosti aj prostredníctvom pobytu vonku. Počas vychádzky pozorujú okolitý svet. Podľa témy týždňa motivujeme deti aj na pobyte vonku, aby si všímali okolie a reagovali na otázky, tým si vlastne utvrdzujú teoretické poznatky priamo v realite. V poslednom októbrovom týždni  sme sa s deťmi rozprávali o stromoch, a tak si deti mali na vychádzke všímať stromy a rozlišovať ich. V triede sme sa s deťmi rozprávali – z čoho sa skladá strom. 
Prechádzali sme sa po športovej ulici, deti zbierali listy, gaštany a uvideli tri zrezané stromy. Pani učiteľka hovorí:
„Pozrite sa deti, aký je tento strom?“ Deti spozorneli a pani učiteľka im položila otázku: „Čo mu chýba?“ a Evička zakričala – hlavaaa. ( namiesto koruna )
Počas októbra sme sa učili pesničky a básničky pre našich starkých. Pozvali sme si ich aj do škôlky. Jedna škôlkárka povedala: „Moja babka nepríde, lebo je chorá, zamrzla.“ 
( namiesto vymrzla a ochorela)
	Každú stredu chodievame na turistické vychádzky. Deti sa na ne veľmi tešia. Už deň vopred sa pýtali: „Aaa kde pôjdeme?“  Odpovedali sme im: „Do Prahy.“
A tak sme kráčali a kráčali smerom k novým domom. ( výstavbe bungalovov ) 
A deti sa znova pýtali: „Aaa kde je tá Praha?“ Odpovedali sme im: „Noooo, tu je.“ Tu sú malé domy, tak toto je malá Praha. 
Ktožvie? Možno táto štvrť niekedy dostane takýto názov. 
A ešte na záver. Tak ako každý rok, tak aj tento, patrí veľké ĎAKUJEM našej pani riaditeľke Erike, ktorá sa o nás stará a pomáha nám.
